tartuNLP/wikipedia-smugri-20251201 huggingface dataset:
Torbjørn Yggeseth

Torbjørn Yggeseth (18. kesäkuuta 1934 Asker, Norja – 10. tammikuuta 2010) oli norjalainen mäkihyppääjä, jonka huippuvuodet ajoittuivat 1950- ja 1960-lukujen vaihteen tietämille.
Keski-Euroopan mäkiviikon kokonaiskilpailussa Yggeseth sijoittui kakkoseksi sekä 1962–1963, jolloin hän voitti Bischofshofenin osakilpailun ja oli kolmantena Oberstdorfissa, että 1963–1964, jolloin hän voitti Oberstdorfin kisan ja oli kolmas Bischofshofenissa. 1963 hän voitti Holmenkollenin mäkikisan ja hänet palkittiin Holmenkollen-mitalilla.
Yggesethin paras saavutus arvokisoista on normaalimäen viides sija 1960 Squaw Valleyn olympialaisista. Hän oli Norjan joukkueessa myös neljä vuotta myöhemmin Innsbruckin kisoissa. 
Uransa jälkeen Yggeseth toimi Kansainvälisen hiihtoliiton FIS:n mäkihyppyjohtajana vuosina 1982–2004. Sittemmin hän sairastui eturauhassyöpään ja joutui tämän johdosta pyörätuoliin. Ammatiltaan Yggeseth oli lentäjä.
Juho Terho

Juho Terho (s. 22. toukokuuta 1976 Turku) on suomalainen entinen koripalloilija.
Ura.
Terho on Turun NMKY:n kasvatti ja hän pelasi seuran edustusjoukkueessa kaudet 1993–2000. Hän siirtyi Piilosetista Korihaihin vuonna 2000 pelaten seurassa kaksi kautta. Viimeinen kausi Korihaissa oli häneltä tilastojen valossa yksi uran parhaimmistam sillä hän teki 14,5 pistettä ottelua kohden. Korihaista Terho siirtyi Joensuun Katajaan ja pelasi seurassa yhden kauden. Tämän jälkeen hän siirtyi koripallon I-divisioonassa pelanneen Aura Basketin riveihin, jonka hän nosti Korisliigaan. Uransa viimeisen kauden Terho pelasi Korihaissa.
Leppäniemi

Leppäniemi on kylä Mäntyharjun kunnan eteläosassa Etelä-Savossa. Kylä sijaitsee samannimisessä niemessä Vuohijärven pohjoisrannalla. 
Leppäniemellä toimi vielä 2010-luvun alussa kyläkoulu, mutta se lakkautettiin. Sittemmin kunnan perusopetus on koottu Mäntyharjun yhtenäiskouluun, jonne on koulukyytejä ainakin Virransalmentien-Voikosken suunnalta.
Leppäniemi kuului vuodesta 1539 vuoteen 1861 Iittiin. Mäntyharjun ja Iitin rajalla oleva Voikoski sijaitsee nelisen kilometriä kylän koillispuolella.
Konstantin Kornejev

Konstantin Nikolajevitš Kornejev (, s. 5. kesäkuuta 1984 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan puolustaja. Hän edustaa KHL-liigan Severstal Tšerepovetsia.
Kaudella 2001–2002 alkaneella pääsarjaurallaan Kornejev on edustanut myös Krylja Sovetovia, Ak Bars Kazania, TsSKA Moskovaa ja Salavat Julajev Ufaa. Ak Bars Kazanissa hän saavutti silloisen Venäjän superliigan mestaruuden kaudella 2006. Montreal Canadiens varasi Kornejevin NHL:ään vuonna 2002.
Venäjän maajoukkueissa Kornejev on saavuttanut nuorten maailmanmestaruuden vuonna 2003 ja maailmanmestaruuden vuosina 2008 ja 2009.
Fjodor Tjutin

Fjodor Anatoljevitš Tjutin (, s. 19. heinäkuuta 1983 Iževsk, Udmurtian ASNT, Neuvostoliitto) on uransa lopettanut venäläinen jääkiekkoilija, pelipaikaltaan puolustaja. Tjutin edusti uransa aikana New York Rangersia, Columbus Blue Jacketsia ja Colorado Avalanchea.
Ura.
Tjutin aloitti uransa Metallurg Novokuznetskin kakkosjoukkueessa kaudella 1998–1999. Pelattuaan myös Ižstal Iževskissä hän nousi korkeimmalle sarjatasolle Venäjän superliigaan kaudella 2000–2001 SKA Pietarin riveissä.
New York Rangers varasi Tjutinin NHL:ään vuonna 2001, minkä myötä hän siirtyi kaudeksi 2001–2002 OHL-junioriliigan Guelph Stormiin, jossa hän teki 53 ottelussa puolustajalle erinomaiset 19 + 40 = 59 pistettä. Seuraavaksi kaudeksi hän palasi Venäjälle, ja pelasi SKA Pietarin lisäksi Ak Bars Kazanissa. Rangersin organisaatiossa Tjutin aloitti kaudella 2003–2004 AHL-farmijoukkue Hartford Wolf Packin kanssa ennen NHL-debyyttiään 12. helmikuuta 2004 ottelussa Philadelphia Flyersiä vastaan.
Kaudella 2004–2005 Tjutin palasi toistamiseen SKA Pietariin NHL-kauden peruunnuttua vuoksi. NHL-pelien jatkuttua Tjutin kuului kolmen kauden ajan Rangersin runkomiehistöön kunnes heinäkuussa 2008 hän ja Christian Bäckman siirtyivät Columbus Blue Jacketsiin vaihdossa Nikolai Žerdeviin ja Dan Fritscheen.
Venäjän maajoukkueissa Tjutin on saavuttanut nuorten maailmanmestaruuden vuosina 2002 ja 2003 sekä maailmanmestaruuden vuonna 2008.
Interstate 880

Interstate 880 (I-880) on Interstate Highway Systemiin kuuluva, noin 76 kilometrin pituinen valtatie San Josén ja Oaklandin välillä Kaliforniassa. Alun perin California 17 -tienä tunnettu 1930-luvulla liikenteelle avattu tieosuus muunnettiin Interstate-valtatieksi 1980-luvun puolivälissä. Osavaltion valtatie avattiin 1930-luvulla; Interstate osuus 1983–1984. Tie päättyy etelässä Interstate 280 -tiehen ja pohjoisessa Interstate 80 -tiehen. Tie on tunnettu toisen maailmansodan jälkeen myös nimellä Nimitz Freeway, amiraali Chester W. Nimitzin mukaan.
San Franciscon lahden ympäristössä 17. lokakuuta 1989 tapahtuneen Loma Prietan maanjäristyksen seurauksena 42 ihmistä kuoli kaksikerroksisen tieosuuden ylemmän osan romahdettua alemman päälle. Onnettomuus tapahtui kello 17.04, joka olisi tavallisesti tarkoittanut ruuhka-aikaa. Onnettomuushetkellä baseballin MLB-sarjan paikallisjoukkueiden Oakland Athleticsin ja San Francisco Giantsin välisen loppuottelusarjan kolmas ottelu oli kuitenkin juuri alkamassa, minkä vuoksi monet työmatkalaiset olivat lähteneet kotiin tavallista aikaisemmin, eikä tie ollut enää onnettomuushetkellä yhtä vilkkaasti liikennöity kuin tavallisesti. Onnettomuuden aiheuttamat korjaustyöt I-880:llä kestivät noin kymmenen vuotta.
Los Angelesin roomalaiskatolinen arkkihiippakunta

Los Angelesin roomalaiskatolinen arkkihiippakunta () on katolisen kirkon hiippakunta, jonka aluetta ovat Los Angelesin piirikunta, Venturan piirikunta ja Santa Barbaran piirikunta Kaliforniassa. Noin viidellä miljoonalla jäsenellä se on Yhdysvaltain suurin hiippakunta. Sen katedraali on vuonna 2002 valmistunut Cathedral of Our Lady of the Angels ja arkkipiispa kardinaali Roger Mahony.
Seksiskandaalit.
Hiippakunta on sitoutunut maksamaan 500 miljoonaa dollaria seksuaalisen hyväksikäytön uhreille. Hiippakunnan hallintorakennus joudutaan myymään oikeudenkäynneistä ja korvauksista aiheutuneiden kustannusten kattamiseksi.
Costas Mandylor

Costas Mandylor (oik. Constantinos ”Costas” Theodosopoulos; s. 3. syyskuuta 1965 Melbourne) on australialainen näyttelijä. Hänet tunnetaan muun muasta vuoden 2007 elokuvasta "Beowulf" sekä komisario Mark Hoffmanin roolista "Saw"-elokuvasarjassa. Mandylor on myös esittänyt Kenny Lacosia televisiosarjassa "Rooman sheriffi".
Halkjärvi

Halkjärvi on Uskelanjoen vesistöön kuuluva järvi Somerniemellä Somerolla. Se on Uskelanjoen latvahaaran Terttilänjoen lähdejärvi ja Uskelanjoen valuma-alueen suurin järvi. Järven pinta-ala on 197 hehtaaria, korkeus merenpinnasta 79,3 m ja suurin syvyys 3,35 m. Halkjärven rannoilla tai sen läheisyydessä sijaitsevat Somerniemen kylistä Kaskisto, Suojoki ja Mäyrämäki.
Vedenlaatu ja vesienhoidollinen tila.
1930-luvulla järveä laskettiin noin metrin verran rantapeltojen kuivatustilanteen parantamiseksi, ja järven luusuassa on Terttilänjoen perkausten aiheuttaman vedenpinnan laskun estämiseksi 1980-luvulla rakennettu pohjapato. Veden laatu järvessä on heikko, ja ongelmana ovat olleet etenkin lähes vuosittain esiintyvät laajat sinileväkukinnot. Pohjavesivirtaukset harjualueilta kuitenkin helpottavat tilannetta jossain määrin tuodessaan runsaasti hapekasta ja vähäravinteista vettä muuten melko huonokuntoiseen järveen.
Elokuussa 2014 Halkjärvellä havaittiin laaja kalakuolema.
Valuma-alue.
Yleiskuvaus.
Halkärven noin 27,7 km² suuruiseen valuma-alueeseen kuuluu etelässä ja idässä Kolmannen salpausselän harjumaita lähde- ja harjujärvineen Hyyppärän harjualueen Natura 2000 -alueella. Järven länsi- ja pohjoispuolella sen sijaan on alavia, pääosin viljelyksessä olevia laaksosavikoita ja osittain myös turvemaita.
Valuma-alueen joet ja purot.
Halkjärveen laskevia puroja ja jokia ovat Pohjoisesta Suojoen kylän läpi virtaava Murrosjoki ja lännestä Herakkaanlähteestä alkunsa saava Myllyoja. Pohjoisesta Halkjärveen laskee myös näitä pienempi Villaanoja.
Valuma-alueen järvet.
Halkjärveen koillisesta laskevan Murrosjoen valuma-alueen järviä ja lampia ovat Iso- ja Pikku-Eläte, Koirlammi ja Mustalammi. Aiemmin Murrosjokeen on laskenut myös Iso-Valkee, jonka lasku-uoma kuitenkin käännettiin toisaalle 1800-luvulla.
Halkjärveen idästä laskevan Myllyojan valuma-alueeseen kuuluvat Tytyjärvi, Iso-Herakas, Taskulammi ja Herakkaanlähde, joka on vanha Someron ja Kiikalan välinen rajapaikka. Näiden lisäksi Myllyojaan laskeviin vesiin luetaan myös Iso-Valkee, jolle 1800-luvulla kaivettiin keinotekoinen lasku-uoma Isoon-Herakkaaseen yhteydessä olevaan Taskulampeen.
Halkjärven valuma-alueen laskujoettomia harjujärviä Hyyppärän harjualueen Natura 2000 -alueella ovat Karate, Salakkajärvi, Saarijärvi, Kaitalammi ja Väärijärvi. Näistä neljä ensimmäistä muodostavat laskujoettomaan Karatelampeen laskevan järviketjun. Salakkajärvestä Karatelampeen laskee puro, uoma Saarijärvestä Salakkajärveen muodostuu suppasuon läpi kaivetuista ojista, Kaitalampea ja saarijärveä yhdistää ojittamaton korpijuotti. Manninsuon mäntyrämeen ympäröimä laskujoeton Väärijärvi laskee korpijuottia myöten Ison-Herakkaan suuntaan.
Halkjärven valuma-alueeseen luettuja nykyisessä valuma-aluejaossa ovat myös laskujoettomat suppalammet Iso-Mulkkulammi ja Pikku-Mulkkulammi.
Jan-Axel Alanko

Jan-Axel Alanko (s. 18. joulukuuta 1982 Turku) on suomalainen koripalloilija.
Ura.
Alanko aloitti koripallon Turun NMKY:n riveissä. Vuonna 2004 hän siirtyi Aura Basketin riveihin ja pelasi joukkueen kanssa SM-sarjassa. Joukkueen lopetettua toimintansa Alanko siirtyi takaisin kasvattajaseuraansa I-divisioonaan, jossa hän pelasi yhden kauden. Talven 2007 Alanko vietti Venezuelassa opiskelijavaihdossa ja pelasi paikallisessa yliopistosarjassa. Takaisin SM-sarjaan Alanko siirtyi kaudeksi 2007–2008, jolloin Korihait palkkasi hänet. Kausi meni hänen osaltaan kuitenkin pilalle loukkaantumisen takia ja Alanko siirtyi seuraavaksi kaudeksi Ura Basketin riveihin hakemaan uutta tulemista pääsarjaan. Kesällä 2009 Alanko teki seuran kanssa jatkosopimuksen.
Soichi Noguchi

Soichi Noguchi (, s. 15. huhtikuuta 1965 Jokohama, Japani) on Japanin avaruusjärjestö JAXAn japanilainen astronautti. Hän lensi ensi kertaa avaruudessa vuonna 2005 tehtäväspesialistina avaruussukkulalennolla STS-114.
Noguchi toimi partiopoikana. Hän on naimisissa ja hänellä on kolme lasta.
Koulutus.
Noguchi valmistui Chigasaki-Hokuryo High Schoolista Chigasakissa, Kanagawan prefektuurissa vuonna 1984, ja opiskeli Tokion yliopistossa, missä hän suoritti avaruus- ja lentotekniikan alemman korkeakoulututkinnon vuonna 1989 ja ylemmän vuonna 1991.
Yliopistosta valmistuttuaan Noguchi työskenteli IHI-yhtymän ilmailumoottoreiden ja avaruusoperaatioiden tutkimus- ja tuotekehitysosastolla kaupallisten moottoreiden aerodynamiikan suunnittelijana.
Ura JAXAssa.
National Space Development Agency of Japan (宇宙開発事業団, NASDA, nykyinen Japanin avaruusjärjestö eli JAXA) valitsi Noguchin astronauttikandidaatiksi kesäkuussa 1996. Hän ilmoittautui astronauttikoulutukseen NASAn Johnson Space Centerissä elokuussa 1996. Kaksi vuotta kestäneen koulutuksen jälkeen hän sai tehtäväspesialistin kelpoisuuden. Vuonna 1998 hän kouluttautui Kosmonauttien koulutuskeskus Juri Gagarinissa venäläisten avaruusjärjestelmien käyttöön. Hän työskenteli Kansainvälisen avaruusaseman japanilaisen Kibō-moduulin teknisessä tuessa ja osallistui huhtikuussa 2001 tehtäväspesialistina avaruussukkulalennolle STS-114 Discovery (26.7.–9.8.2005) suorittaen muun muassa kolme avaruuskävelyä (yhteiskesto 20 tuntia 5 minuuttia).
Noguchi valittiin ISS:n Retkikunta 22:n ja Retkikunta 23:n miehistön jäseneksi lentoinsinööriksi. Hänet laukaistiin 20. joulukuuta 2009 Kansainväliselle avaruusasemalle lennolla Sojuz TMA-17. Hän palasi samalla lennolla Maahan 2. kesäkuuta 2010.
Motörhead (kappale)

Motorhead on brittiläisen heavy metal -yhtyeen Motörheadin toinen single. Sen on kirjoittanut yhtyeen laulaja-basisti Lemmy Kilmister 1975 hänen vielä ollessaan Hawkwindin jäsen. Se oli hänen viimeinen kirjoittamansa kappale ennen kuin hänet erotettiin Hawkwindistä. Alkuperäinen Hawkwindin versio "Motorheadista" julkaistiin singlen "Kings of Speed" B-puolena maaliskuussa 1975.
Kappale alkaa basso-introlla, johon kitara tulee mukaan. Kappale on kirjoitettu e-mollissa. Laulua kuullaan kolme säkeistöä, ja toisen ja kolmannen jälkeen tulee soolo. Hawkwindin ja Motörheadin versiot eivät rakenteellisesti eroa toisistaan, tosin alkuperäisessä Hawkwindin versiossa oli viulusoolo.
Motörheadin live-albumilla No Sleep ’til Hammersmith oleva versio kappaleesta julkaistiin singlenä 1981.
Žilinan yliopisto

Žilinan yliopisto () on yliopisto Žilinan kaupungissa Slovakiassa. Yliopistossa opiskelee noin 11000 opiskelijaa ja sillä on yli 1500 työntekijää, joista 650 opettajia. Yliopiston rehtorina toimii Jozef Jandačka.
Historia.
Žilinan yliopisto perustettiin rautatiekorkeakouluna vuonna 1953, jolloin se erotettiin Prahassa sijaitsevasta Tšekin teknillisestä yliopistossa. Lukuisten nimenmuutosten jälkeen sen nimi vaihtui Kuljetuksen ja viestinnän yliopistosta Žilinan yliopistoksi vuonna 1996.
Tiedekunnat.
Yliopistossa on seitsemän tiedekuntaa:
Instituutit.
Yliopistoon kuuluu myös kahdeksan instituuttia:
Mogotšan piiri

Mogotšan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 25 500 neliökilometriä. Asukkaita on 24 100 henkeä (vuonna 2009).
Mogotšan piiri sijaitsee Taka-Baikalian aluepiirin koillisosassa. Pohjoisessa se rajoittuu Tungirin-Oljokman piiri, idässä Amurin alueeseen, kaakossa Kiinaan, etelässä Gazimurski Zavodin ja Sretenskin piireihin sekä lännessä Tšernyševskin ja Tungokotšenin piireihin.
Piirin hallinnollinen keskus on Mogotšan kaupunki. Lisäksi siihen kuuluvat Amazarin, Davendan, Kljutševskin ja Ksenjevkan kaupunkimaiset taajamat sekä Sbegan ja Semiozernyin maalaiskunnat. Asutuskeskuksia on yhteensä 36.
Piirin läpi kulkee Trans-Siperian rautatie. Rakenteilla on Tšitan ja Habarovskin välinen M58-valtatie. Piirikeskuksesta on matkaa aluepiirin pääkaupunkiin Tšitaan maanteitse 630 kilometriä.
Talous perustuu rautatieliikenteeseen, kultaesiintymien hyödyntämiseen ja metsäteollisuuteen. Lisäksi on pienimuotoista elintarviketeollisuutta. Maatalous tuottaa perunaa, vihanneksia, maitoa, lihaa ja munia. Asukkaat harjoittavat myös metsästystä ja keräilyä.
Mogotšassa toimii rautatie- ja kotiseutumuseo. Paikallislehtenä ilmestyy "Mogotšinski rabotši" (”Mogotšan työläinen”). Seudulla on useita arkeologisia muistomerkkejä.
Hitolanjoki

Hitolanjoki on Uskelanjoen sivujoki Kiikalassa Salossa.
Sijainti vesistöalueella.
Hitolanjoki on yksi kolmesta Uskelanjoen latvahaarasta, jotka yhtyvät Kiikalan Rekijoen kylän luona Uskelanjoeksi. Kaksi muuta ovat Somerolta alkunsa saavat Rekijoki ja Terttilänjoki.
Joen kulku.
Hitolanjoki saa alkunsa Kiikalan kirkonkylän luona sijainneesta, jo 1900-luvun alussa lasketusta mutta vasta 1960-luvulla lopullisesti kuivatusta Kurajärvestä, joka siitä lähtien on ollut pumppuamon avulla kuivana pidettyä viljelysmaata. Tästä se virtaa ensin länteen ja sitten luoteeseen Kiikalan kirkonkylä ja Rekijoen kylien alueella kunnes yhtyy Uskelanjokeen Rekijoen kylän luona.
Sillat.
Lähellä Rekijoen kylää Hitolanjoen ylittää yhdystie 2403. Lähellä joen alkupäätä Kiikalan kirkonkylän luona joen ylittää Kiikalan kirkonkylästä Hitolaan ja Vanhakylään johtavai paikallistietasoinen yhdystie Kalatie.
Sivuhaarat.
Hitolanjokeen yhtyy pohjoisesta Kurajärveen aiemmin laskenut Satakoskenoja joka Kurajärven kuivatuksen jälkeen on johdettu järven ohi. Satakoskenojan latvahaaroja ovat Hyyppärän harjualueen Natura 2000 -suojelualueelta alkunsa saavat Kultalähteenoja ja Huhdinoja sekä pääosin Natura-alueen ulkopuolella virtaava Kertomuksenoja. Lähellä Satakoskenojan suuta siihen yhtyy vielä Lammenjärvenoja.
Valuma-alueen järvet ja lähteet.
Hitolanjoen valuma-alueen kaikki järvet ja runsasvetiset lähteet sijoittuvat joen valuma-alueen itäisimpään osaan, Satakoskenojan valuma-alueelle, Kolmanteen salpauselkään kuuluvan Kiikalannumen reunoille. Useat alueen järvistä ja lähteistä kuuluvat Hyyppärän harjualueen Natura 2000 -suojelualueeseen.
Satakoskenojan latvahaaroista Kultalähteenoja saa alkunsa Natura-alueelle nimensä antaneen Hyyppärän harjun luona sijaitsevasta rauhoitetusta Kultalähteestä Kiikalassa.
Satakoskenojan toinen latvahaara Huhdinoja alkaa Salon ja Someron, aiemmin Kiikalan ja Somerniemen, rajalla sijaitsevasta, myös Hyyppärän harjualueen Natura-alueeseen kuuluvasta rauhoitetusta Lamminlähteestä.
Satakoskenojaan kolmas latvahaara Kertomuksenoja saa alkunsa Natura-alueen ulkopuolella Someron Kaskiston kylässä sijaitsevasta pienestä Kertomuksenjärvestä ja siihen laskee myös samassa kylässä sijaitseva Kantlampi.
Satakoskenojaan lähellä Kurajärveä yhtyvä Lammenjärvenoja saa alkuna Hyyppärän harjualueella lähellä Kultalähdettä sijaitsevasta Lammenjärvestä, jonka rannalla on Kiikalan seurakunnan perustama leirikeskus.
Kiikalannummen laskujoettomista harjujärvistä Hitolanjoen valuma-alueeseen luetaan lähellä Kiikalan lentokenttää sijaitseva Kalaton eli Pitkustan Kalaton.
Ebenezer Zane

Ebenezer Zane (1747–1812) oli yhdysvaltalainen uudisasukas ja tienrakentaja. Ebenezer syntyi Virginiassa.
Perhe.
Ebenezer Zane syntyi William Andrew Zanen kuusilapsiseen perheeseen. Ebenezer Zane meni naimisiin Elizabeth McCullochin kanssa ja he saivat 11 lasta.
Fort Henryn aika.
Zanen perhe muutti Virginiassa sijaitsevaan Fort Henryyn 1769. Amerikan vallankumouksen aikana Zane puolusti veljiensä kanssa Fort Henryn linnaketta intiaanien hyökkäyksiltä. Zanen sisar Betty auttoi taistelussa hakemalla ruutia läheisestä varastosta.
Kurajärvi (Kiikala)

Kurajärvi on kuivatettu järvi Kiikalassa Salossa Varsinais-Suomessa. Järveä laskettiin kahteen otteeseen, ensin 1900-luvun alussa ja sitten 1950–1960-luvuilla, jolloin se vasta saatiin pumppuasemien avulla kokonaan viljelysmaaksi. Järven lasku-uomana oli Uskelanjoen latvahaara Hitolanjoki ja sen rannoilla sijainneita Kiikalan kyliä ovat Kiikalan Kirkonkylä, Hitola ja Vanhakylä lännessä sekä Komisuo, Saarenkylä, Pappila ja Silva idässä.
Gazimurski Zavodin piiri

Gazimurski Zavodin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 14 400 neliökilometriä. Asukkaita on 9 600 henkeä (vuonna 2009).
Gazimurski Zavodin piiri sijaitsee Taka-Baikalian aluepiirin itäosassa. Pohjoisessa se rajoittuu Mogotšan piiriin, koillisessa Kiinaan, idässä Nertšinski Zavodin, kaakossa Kalgan, etelässä Aleksandrovski Zavodin sekä lännessä Šelopuginon ja Sretenskin piireihin.
Piiriin kuuluu 9 maalaiskuntaa: Batakan, Burukan, Gazimurski Zavod, Kaktolga, Rudnik Solonetšnyi, Širokaja, Trubatševo, Ušmun ja Zeren. Hallinnollinen keskus on Gazimurski Zavodin kylä. Asutuskeskuksia on yhteensä 28.
Gazimurski Zavodista on maantieyhteys Sretenskin kautta aluepiirin pääkaupunkiin Tšitaan, jonne on matkaa 600 kilometriä. Lentokenttä suljettiin vuonna 2001.
Talous perustui 1990-luvulle saakka kaivosteollisuuteen. Nykyisin harjoitetaan kullanhuuhdontaa ja metsänhankintaa. Maatalous tuottaa viljaa, perunaa, vihanneksia, maitoa, lihaa ja munia. Asukkaat harjoittavat myös metsästystä, kalastusta ja keräilyä.
Gazimurski zavodissa toimii kotiseutumuseo. Paikallislehtenä ilmestyy "Vperjod" (”Eteenpäin”). Jamkunissa on kylpylä.
Parrasvalot (kappale)

Parrasvalot on tammikuussa 2010 ilmestynyt Yön single, joka on julkaistu "Loisto"-albumilta. Se sisältää kappaleen single- ja albumiversiot sekä siitä kuvatun musiikkivideon QuickTime-version. Lyhyempi singleversio on tehty radiosoittoa varten.
Kappale oli alun perin suunniteltu toteutettavaksi ilman kuoro-osuuksia, mutta Jussi Hakulinen päätti lopulta säveltää ne laulun pituuden lisäämiseksi. Levyllä laulava kuoro on porilainen lapsikuoro Katajanmarjat. Lisäksi mukana on muun muassa Tampere Filharmonian jousiryhmä, jolle kappaleen jousisovituksen teki Anssi Tikanmäki. Tommi Lepolan ohjaama musiikkivideo kuvattiin Keski-Porin kirkossa. Koululaiskuoron sijasta sillä esiintyy porilainen nuorisokuoro Katajanmarjat.
Nong Tum

Nong Tum, oikealta nimeltään Parinya Charoenphol (; s. 1981), on menestynyt thaimaalainen muay thai -urheilija, joka kuuluu sukupuoli-identiteetiltään transsukupuolisiin, katoihin.
Nong Tumin elämästä on tehty elokuva "Beautiful Boxer" (2003), jonka ohjasi Ekachai Uekrongtham.
Nijmegenin Radboud-yliopisto

Nijmegenin Radboud-yliopisto () on Alankomaissa Nijmegenissä sijaitseva yliopisto.
Historia.
Yliopisto on perustettu vuonna 1923 nimellä "Katholieke Universiteit Nijmegen" (). Aluksi siellä oli 27 opettajaa ja 189 opiskelijaa. Oppilaitos sai alkunsa, kun Alankomaiden katolinen yhteisö halusi perustaa oman yliopiston. Alankomaiden katolilaiset olivat tuolloin vähävaraisia, eikä heillä ollut juuri lainkaan edustusta hallinnossa. Yliopiston saamisesta kilpailivat Nijmegenin kanssa tiukasti ’s-Hertogenbosch, Tilburg, Haag ja Maastricht. Toinen maailmansota kohteli yliopistoa ankarasti: monia merkittäviä edustajia menetettiin. Näihin kuuluivat professorit Robert Regout ja Titus Brandsma, jotka joutuivat Dachaun keskitysleirille. Vuonna 1943 rehtori Hermesdorf kieltäytyi yhteistyöstä saksalaisten kanssa. 22. helmikuuta 1944 yliopisto menetti useita rakennuksiaan pommituksessa. Opetus aloitettiin uudelleen maaliskuussa 1945. Vuonna 1960 opiskelijoita oli 3 000, mutta vuonna 1980 jo 15 000.
1980-luvulta alkaen yliopisto on jatkuvasti pyrkinyt uudistumaan. Yksi maailman voimakkaimmista magneeteista asennettiin sen tiloihin. Vuonna 2004 yliopisto muutti virallisesti nimekseen "Radboud Universiteit Nijmegen" vuoden 900 tienoilla eläneen katolisen piispan Radboudin kunniaksi. 
Vuonna 2010 Nobelin palkinnon grafeenista saaneet Andre Geim ja Konstantin Novoselov tekivät tutkimuksensa Nijmegenin magneettilaboratoriossa.
Kampus.
Yliopiston lääketieteellinen tiedekunta on yhteydessä yliopistolliseen sairaalaan Radboudumc:hen, joka on suuri opetussairaala, joka sijaitsee Heyendaalin kampuksella yliopiston muiden rakennusten joukossa. Suunnitteilla on uusia asuinrakennuksia, urheilukeskus ja useita tieteelliseen käyttöön tarkoitettuja rakennuksia. Kampus sijaitsee aivan Heyendaalin rautatieaseman vieressä. Yliopistolta on tiheään liikennöitävä bussiyhteys kaupungin keskustan keskusasemalle.
Tutkijat ja tutkimus.
Yliopistolla on mahdollista suorittaa useita erilaisia kandidaatti- ja maisteritason tutkintoja. Se myös ylläpitää tutkimuslaitoksia, joihin kuuluvat NanoLab Nijmegen, Dondersin tajunnantutkimuskeskus ja Dondersin tajunnan aivokuvannuskeskus. Yliopistosta ovat Alankomaiden tiedeneuvoston myöntämän Spinoza-palkinnon voittaneet Anne Cutler (1999), Henk Barendregt (2002), Peter Hagoort (2005) ja Theo Rasing (2008). Englantilaisen "Times Higher Education" -lehden vuosina 2004–2009 vuosittain julkaisemalla Times Higher Education – QS World University Rankings -listalla Nijmegenin Radboud-yliopisto arvioitiin vuonna 2009 maailman 220. parhaaksi yliopistoksi.
Emmanuelle / Sydän syrjällään

Emmanuelle / Sydän syrjällään (AUTOM 25) on Pate Mustajärven RAY:n raha-automaatteja varten julkaistu single vuodelta 1995.
"Emmanuelle" on samannimisestä eroottisesta elokuvasta tunnettu kappale, jonka Tarleena Sammalkorven alun perin Jukka Koivistolle kirjoittaman käännöksen myös Mustajärvi levytti. Omien sanojensa mukaan Mustajärvi "istui studiossa baarijakkaralla konjakkilasi kädessä ja 'puhui' laulun".
Gene Pitneyn "Something's Gotten Hold of My Heart" -klassikon käänsi Juice Leskinen "Sydän syrjällään" -nimiseksi. Mustajärvi levytti kappaleen duettona Sakari Kuosmasen kanssa. Alun perin duetto-kumppaneiksi olivat ehdolla myös Martti Syrjä sekä Puntti Valtonen. Syrjä ei halunnut mukaan esitykseen sen homoeroottisen virityksen vuoksi. Valtosen kanssa kappale ehdittiin jo laulaa studiossa valmiiksi, mutta esitys hylättiin, koska Valtosen ja Mustajärven äänet kuulostivat liian samankaltaisilta. 
Singlen kappaleet olivat mukana myös samana vuonna julkaistulla "Ikurin turbiini" -albumilla.
Penžinan piiri

Penžinan piiri () on kunnallinen itsehallintoalue Kamtšatkan aluepiirin Korjakian piirikunnassa Venäjällä. Vuonna 1926 perustetun piirin pinta-ala on 116 086 neliökilometriä. Asukkaita on 2 500 henkeä (vuonna 2009).
Penžinan piiri sijaitsee Ohotanmeren pohjukassa Penžinanlahden ympärillä. Pohjoisessa se rajoittuu Tšukotkan autonomiseen piirikuntaan, idässä Kamtšatkan aluepiirin Oljutorin ja etelässä Karagan piiriin.
Piiriin kuuluu viisi maalaiskuntaa (kylää): Ajanka, Kamenskoje, Manily, Slautnoje ja Talovka. Hallinnollinen keskus on Penžinajoen alajuoksulla sijaitseva Kamenskojen kylä. Asutuskeskuksia on yhteensä seitsemän.
Pohjoiset alkuperäiskansat muodostavat kaksi kolmasosaa piirin väestöstä. Vuonna 2007 korjakkeja oli noin 1 300, evenejä 350 ja tšuktšeja 140 henkeä. Perinteisiä elinkeinoja ovat poronhoito, metsästys, kalastus ja keräilytalous.
Kamenskojessa toimii kotiseutumuseo. Paikallislehtenä ilmestyy "Poljarnaja zvezda" (”Pohjantähti”). Seudulla sijaitsee Belajajoen luonnonsuojelualue.
Matti Korhonen (pesäpalloilija)

Matti Korhonen (s. 6. kesäkuuta 1990) on oululainen toisen polven pesäpalloilija.
Korhonen teki ensiesiintymisensä Oulun Lipon edustusjoukkueessa 16-vuotiaana 2007, jolloin hän löi 2+21 juoksua. Seuraavan kauden hän pelasi pääasiassa Lipon farmiseura Muhoksen Pallo-Salamissa. Vuonna 2009 hän toimi Lipon jokerilyöjänä, ja sijoittui runkosarjan lyöjätilastossa kuudenneksi lyötyään yhden kunnarin ja 35 tavallista juoksua.
Vuodelle 2013 Korhonen siirtyi Pattijoen Urheilijoiden riveihin.
Matti Korhosen isä Jarmo Korhonen pelasi Lipossa 16 kautta 1980–1990-luvuilla. Hän voitti suomenmestaruuden ja sijoittui usealla kaudella lyöjätilaston kärkisijoille. Matin pikkuveli Antti Korhonen pelaa myös Pattijoen Urheilijoissa. Kaudeksi 2011 Matti siirtyi Kankaanpään Mailaan.
Merirosvodemokratiat

Merirosvodemokratiat olivat alun perin 1600- ja 1700-luvuilla merirosvojen hallitsemia siirtomaita Amerikoissa. Merirosvot hallitsivat vuosikymmeniä ennen Yhdysvaltain itsenäistymistä demokraattisin keinoin monia siirtokuntia Amerikassa. Heitä pidetään 1700-luvun amerikkalaisissa siirtomaissa demokratian edelläkävijöinä. Joissakin merirosvodemokratioissa oli tuolloin jo toimivat perustuslait, vaalit ja terveydenhuoltojärjestelmät. Merirosvoja näissä siirtokunnissa oli 1600–1700-luvuilla jopa yli 10 000.
Ainakin kolmessa tutkitussa merirosvodemokratiassa oli kirjoitetetut säännöt ja periaatteet, jotka olivat syntyneet vuosikymmeniä ennen Yhdysvaltain perustuslakia. Merirosvodemokratiat perustuivat päätöksenteon kansanvaltaan. Ryöstösaaliitkin jaettiin ”oikeudenmukaisesti” ja samalla syntyi jopa ensimmäinen sosiaalivakuutusjärjestelmä. Walesilaissyntyisen merirosvokapteeni Bartholomew Robertsin, ”Mustan Bartin”, hallinnon alla oli selkeitä tupakointi-, juomis- ja uhkapelisääntöjä sekä väkivallan ja varkauksien kieltoja, jotka vakauttivat yhteiskuntajärjestystä. Näitä sääntöjä myös valvottiin ja rikkomuksista rangaistiin. Rangaistukset olivat ankaria, kuten ruoskinta ja kölin ali vetäminen tai asumattomalle saarelle hylkääminen.
Nykyään Afrikan sarven alueen merirosvot ovat luoneet hallintojärjestelmiä, jotka muistuttavat 1700-luvun merirosvodemokratioita.
Kansanvalta.
Merirosvodemokratioissa johtajat valikoituivat laivamiehistön kapinoissa ja olivat miehistönsä valitsemat. Merirosvot ottivat säännöt käyttöön siksi, että niiden avulla oli mahdollista saavuttaa taloudellista hyötyä samaan malliin, kuin Adam Smithin Kansojen varallisuus -teoksessa kuvataan. Merirosvojen joukossa vallitsi melko laaja tasa-arvo. Jopa kolmasosa miehistä saattoi olla kapinoissa vapautuneita orjia. Myös merirosvokapteenit saattoivat olla mustia kuten De Graf. Hänen alkuperänsä haluttiin salata, jottei se rohkaisisi mustia orjia kapinaan.
Sosiaalivakuutus.
Merirosvodemokratioissa syntyi eräänlainen sosiaalivakuutus. Kullekin ruumiinosalle määriteltiin tietty arvo jonka mukaan määräytyivät korvaukset. Myös invalidit ja taistelukyvyttömät vanhukset saivat osansa voitosta.
Merirosvodemokratiat 2000-luvulla.
Professori Peter T. Leesonin mukaan Somalian anarkia on synnyttänyt tämän päivän merirosvodemokratiat Afrikan sarven rannikolle. Merirosvoja ei valita tehtävään klaanin, vaan taidon perusteella. Usein merirosvot osallistuvat kaappausveneen varustamiseen yhdessä. Saalis jaetaan tehtävän vaarallisuuden mukaan. Jos merirosvo kuolee, hänen perheensä saa 15 000 dollaria. Näillä aikamme merirosvoilla on myös kirjalliset säännöt ja ohjeet, joissa muun muassa määrätään, miten vallattujen alusten miehistön jäseniä pitää kohdella.
P. V. Narasimha Rao

Pamulaparthi Venkata Narasimha Rao (; 28. kesäkuuta 1921 – 23. joulukuuta 2004) yleisesti P. V. Narasimha Rao, oli kymmenes Intian pääministeri.
Raon kaudella Intian taloudessa käynnistettiin suuria uudistuksia, jotka ovat tehneet Intiasta yhden nopeimmin kasvavista talouksista maailmassa. Valtionyhtiöitä yksityistettiin ja talous avattiin vapaakaupalle, joka pelasti konkurssin partaalla olleen valtion romahtamiselta. Raoa on kutsuttu myös talousuudistusten isäksi.
Raoa syytettiin kahteen otteeseen korruptiosta, mutta kummallakin kerralla hänet vapautettiin syytteistä.
Rao kuoli sydäninfarktiin New Delhissä 2004. Hänet polttohaudattiin Hyderabadissa.
Nertšinski Zavodin piiri

Nertšinski Zavodin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 9 700 neliökilometriä. Asukkaita on 11 800 henkeä (vuonna 2009).
Nertšinski Zavodin piiri sijaitsee Taka-Baikalian aluepiirin kaakkoisosassa. Pohjoisessa ja idässä Argun-joki erottaa sen Kiinasta. Etelässä se rajoittuu Taka-Baikalian Kalgan ja lännessä Gazimurski Zavodin piireihin.
Piiriin kuuluu 15 maalaiskuntaa: Argunsk, Bolšoi Zerentui, Buldurui, Georgijevka, Gorbunovka, Gornyi Zerentui, Išaga, Ivanovka, Javlenka, Mihailovka, Nertšinski Zavod, Olotši, Širokaja, Tšašino-Ildikan ja Urovskije Kljutši. Hallinnollinen keskus on Nertšinski Zavodin kylä. Asutuskeskuksia on yhteensä 24.
Nertšinski Zavodista on maantieyhteys aluepiirin pääkaupunkiin Tšitaan, jonne on matkaa 658 kilometriä. Lentokenttä suljettiin 1990-luvulla.
Seudun kehitykseen ovat vaikuttaneet 1700-luvulla syntynyt Nertšinskin pakkotyövankila, sen yhteydessa harjoitettu kaivostoiminta sekä vuonna 1851 perustetut Itä-Siperian kasakkajoukot. Kaivostoiminta loppui 1990-luvulla, mutta sen uudelleen aloittamista valmistellaan. Piirissä harjoitetaan metsänhankintaa ja maataloustuotteiden jalostusta. Maatalous on erikoistunut lampaanhoitoon, lihan ja maidon tuotantoon sekä viljanviljelyyn.
Nähtävyyksiä ovat mm. Gornyi Zerentuin pakkotyövankila ja Donon petroglyfit. Paikallislehtenä ilmestyy "Sovetskoje Priargunje".
Clarisse Berggårdh

Clarisse Berggårdh (s. 1967) on Pohjoisranta BCW:n toimitusjohtaja marraskuusta 2016. Sitä ennen hän työskenteli mediatoimisto IUM Finlandin toimitusjohtajana. 
Hän oli Sanoma-konserniin kuuluvan aikakauslehtikustantaja Sanoma Magazines Finlandin toimitusjohtaja helmikuun 2010 alusta toukokuuhun 2013. Berggårdh oli Sanoma Magazines Finlandin palveluksessa vuodesta 2006 lähtien.
NrII

NrII, jonka nykyinen Pääkaupunkiseudun Kaupunkiliikenteen käyttämä tunnus on MLNRV II, on Helsingin raitioliikenteessä käytössä oleva raitiovaunumalli. Vaunuja valmisti Valmet 42 kappaletta vuosina 1983–1987, ja niillä on HKL:n numerot 71–112. Vaunut ovat 8-akselisia ja tyristorisäätöisiä, ja ne on varustettu kahdella 156 kilowatin Strömberg GHCU/H6232 -moottorilla. Suunnittelijana toimi Olavi Hänninen. Suurin osa NrII-sarjan raitiovaunuista sai alun perin puna-harmaan värityksen, mutta ne maalattiin myöhemmin kaupunkilaisten toivomuksesta perinteisiin vihreä-keltaisiin väreihin vuosina 1986–1995. Vaunuihin on tehty vuosien varrella lukuisia ulkonäköön ja sisustukseen vaikuttaneita muutoksia. Kolmeen vaunuista asennettiin vuonna 2005 uusi lippamallinen linjakilpi keulaan, ja samalla tuulilasia madallettiin, mutta tätä kokeilua ei laajennettu muihin vaunuihin, ja lippamalli on poistettu kaikista kokeilussa olleista vaunuista.
Alkuvuodesta 2025 vaunu 82 muutettiin pikaraitiolinjan 15 huoltovaunuksi 2282. Vaunun ikkunat peitettiin, se teipattiin keltaiseksi ja välipala poistettiin. Vaunua käytetään pääosin lumenaurauksessa ja ajolankojen huurteenpoistossa.
Muutos MLNRV-vaunuiksi.
Vuonna 2006 vaunuun 80 lisättiin kokeiluna matalalattiainen väliosa, ja vuosina 2008–2011 väliosa asennettiin kaikkiin NrII-vaunuihin, jolloin myös tunnus muutettiin MLNRV2:ksi. Muutostöissä vaunun kokonaispituus kasvoi 20,1 metristä 26,5 metriin ja paino 27,2 tonnista 33,5 tonniin. Istumapaikkojen määrä nousi 40:stä 49:ään. Moottorin tehoa nostettiin samalla 130 kilowatista 156 kilowattiin.
Kalgan piiri

Kalgan piiri () on kunnallinen itsehallintoalue Taka-Baikalian aluepiirissä Venäjällä. Vuonna 1942 perustetun piirin pinta-ala on 2 900 neliökilometriä. Asukkaita on 9 900 henkeä (vuonna 2009).
Kalgan piiri sijaitsee Taka-Baikalian aluepiirin kaakkoisosassa. Pohjoisessa se rajoittuu Gazimurski Zavodin ja Nertšinski Zavodin piireihin, idässä Argun-jokeen ja Kiinaan, etelässä Priargunskin piiriin ja lännessä Aleksandrovski Zavodin piiriin.
Piiriin kuuluu Kadajan kaupunkimainen taajama ja 10 maalaiskuntaa: Bura, Dono, Kalga, Kozlovo, Nižni Kalgukan, Šivija, Srednjaja Borzja, Tšingiltui, Tšuprovo ja Verhni Kalgukan. Hallinnollinen keskus on Kalgan kylä. Asutuskeskuksia on yhteensä 13.
Kalgasta on maantieyhteys aluepiirin pääkaupunkiin Tšitaan, jonne on matkaa 581 kilometriä. Lentokenttä suljettiin vuonna 2001.
Seudun pääelinkeino on maatalous, joka on erikoistunut lampaiden kasvatukseen ja viljanviljelyyn. 1990-luvulla lakannut kaivostoiminta on elpymässä. Lisäksi harjoitetaan maataloustuotteiden jalostusta.
Nähtävyyksiin kuuluu 1800-luvun puolivälissä rakennettu pyhän Nikolaoksen kirkko Donon kylässä. Paikallislehtenä ilmestyy "Rodnaja zemlja" (”Kotiseutu”).
Wilford Brimley

Anthony Wilford Brimley (27. syyskuuta 1934 Salt Lake City, Utah – 1. elokuuta 2020 St. George, Utah) oli yhdysvaltalainen näyttelijä. Hän esiintyi sivuosissa kunnes tuli tunnetuksi 1980-luvulla esiinnyttyään elokuvissa kuten "Cocoon – nuoruudenlähde" ja "The Thing – ”se” jostakin".
Ura.
Ennen näyttelijäksi ryhtymistään Brimley työskenteli useissa eri töissä, muun muassa apulaisena rancheillä, seppänä ja Howard Hughesin henkivartijana. Hän sai 1960-luvulla töitä stunttimiehenä ja tutustui tänä aikana näyttelijä Robert Duvalliin, joka rohkaisi Brimleyä näyttelemään. Vuonna 1969 hän teki ensimmäisen oikean roolinsa, sivuosan elokuvassa "Kova kuin kivi". Hän esiintyi 1970-luvulla sivuosissa lännenelokuvissa ja -sarjoissa ennen läpimurtoaan 1980-luvulla.
Brimleyn ura lähti nousuun hänen esitettyään Benjamin Luckettia Ron Howardin elokuvassa "Cocoon – nuoruudenlähde" (1985). Tämän jälkeen hän esiintyi muun muassa Gus Witherspoonina televisiosarjassa "Our House", jota esitettiin vuosina 1986–1988. 1980-luvulla hän alkoi myös tulla tunnetuksi esiinnyttyään Quakerin puuromainoksissa. 1990-luvulla hän esiintyi muun muassa Tom Cruisen tähdittämässä elokuvassa "Firma" (1993).
Brimley sairasti diabetestä ja toimi puhemiehenä diabetestietoisuuden nostamiseksi. Hän on esiintynyt yhdysvaltalaisen lääkeyhtiö Liberty Medicalin mainoksissa. American Diabetes Association palkitsi hänet elämäntyöpalkinnolla vuonna 2008.
85-vuotias Brimley kuoli 1. elokuuta 2020 sairastettuaan munuaissairautta kahden kuukauden ajan.
Aleksandrovski Zavodin piiri

Aleksandrovski Zavodin piiri () on kunnallinen itsehallintoalue Taka-Baikalian aluepiirissä Venäjällä. Vuonna 1926 perustetun piirin pinta-ala on 7 100 neliökilometriä. Asukkaita on 9 500 henkeä (vuonna 2009).
Aleksandrovski Zavodin piiri sijaitsee Taka-Baikalian kaakkoisosassa. Pohjoisessa se rajoittuu Šelopuginon ja Gazimurski Zavodin piireihin, idässä Kalgan piiriin, kaakossa Priargunskin piiriin, etelässä Krasnokamenskin piirin sekä lännessä Borzjan ja Balein piireihin.
Piiriin kuuluu 19 maalaiskuntaa: Aleksandrovski Zavod, Bohto, Butuntai, Krasnojarovo, Kutugai, Kuznetsovo, Manketšur, Mankovo, Mulino, Nikolajevka, Novyi Aktaui, Onon-Borzja, Pervyi Kokui, Šara, Šarantša, Savvo-Borzja, Tšindagatai, Vasiljevski Hutor ja Vtoroi Kokui. Hallinnollinen keskus on Aleksandrovski Zavodin kylä. Asutuskeskuksia on yhteensä 27.
Aleksandrovski Zavodista on maantieyhteys Borzjaan ja aluepiiriin pääkaupunkiin Tšitaan, jonne on matkaa 510 kilometriä. Lentokenttä suljettiin 1990-luvun alussa.
1990-luvulle saakka piirin talous perustui kaivosteollisuuteen. Nykyään tärkein elinkeino on maatalous, joka on erikoistunut viljan, perunan ja vihannesten viljelyyn. Lisäksi harjoitetaan puunhankintaa.
Nähtävyyksiin kuuluvat Aktauin pakkotyövankilan jäänteet. Paikallislehtenä ilmestyy "Zarja" (”Aamunkoitto”).
M777 (haupitsi)

M777 haupitsi on brittiläisen Vickers Shipbuilding and Engineering Ltd:n kehittämä haupitsi, joka on suunniteltu pääsääntöisesti Yhdysvaltojen maavoimien ja merijalkaväen käyttöön. Kaliiberiltaan 155 millimetrisen tykin valmistaja on BAE Systems. Aseen on ollut tarkoitus korvata kokonaan yhdysvaltalaisten joukkojen käyttämä M198 haupitsi lähivuosina.
Ensimmäiset 18 tykkiä toimitettiin Yhdysvaltain maavoimille lokakuussa 2006. Yli 400 tykkiä toimitettiin maavoimille ja merijalkaväelle elokuuhun 2008 mennessä. M777 on jo ollut kenttäkäytössä, ja sitä on käytetty taisteluissa Afganistanissa ja Irakissa. Lokakuuhun 2017 mennessä Yhdysvaltain maavoimien ja merijalkaväen käytössä olevien M777-tykkien määrä oli noussut jo noin tuhanteen. Ukrainan käyttöön on luvattu toimittaa 90 M777 haupitsia ja ensimmäiset ovat saapuneet maahan 8. toukokuuta 2022.
M777 haupitsin merkittävä etu verrattuna tykin edeltäjiin on sen keveys. Tykki painaa ainoastaan 3 175 kiloa, mikä on noin puolet verrattuna esimerkiksi M198 haupitsin painoon. M777:n keveys perustuu sen rakenteseen, jossa on käytetty materiaalina runsaasti kevyttä titaania.
M777 haupitsissa voidaan käyttää ammuksina tavallisten kranaattien lisäksi GPS-ohjattavia M982 Excalibur -kranaatteja, joilla saavutetaan jopa 40 kilometrin kantama ja noin 10 metrin osumatarkkuus. Tarvittaessa tykillä voidaan ampua hetkellisesti jopa viisi laukausta minuutissa.
&lt;br clear=left&gt;
Käyttäjävaltiot.
&lt;br clear=left&gt;
Jerusalemin kokous

Jerusalemin kokous eli Jerusalemin konsiili oli Jerusalemissa noin vuonna 48-50 järjestetty apostolinen kokous, jossa käsiteltiin pakanakristittyjen ja juutalaiskristittyjen välistä kiistaa. Kokous mainitaan Apostolien teoissa sen luvussa 15 sekä siihen viitataan Paavalin kirjeessä galatalaisille. 
Aiheet.
Kokous järjestettiin, koska alkuseurakunnassa oli kiistaa niiden välillä, jotka uskoivat, että kristittyjen tulisi noudattaa juutalaista lakia, ja niiden, joiden mielestä ei tarvinnut. Viimeksi mainittua kantaa edusti muun muassa Paavali. Yksi keskeisistä kysymyksistä oli se, pitääkö kristityiksi kääntyvät ympärileikkauttaa. Kokouksessa voitti Paavalin kanta ja sen päätteeksi Paavalin ja Barnabaksen mukaan laitettiin Jerusalemin kirje, jonka Apostolien tekojen kirjoittaja on liittänyt osaksi kirjoitustaan.
Kirjeessä Galatalaisille Paavali välittää oman tulkintansa kokouksesta. Hän yhdistää sen skismaan, joka oli tapahtunut Antiokiassa seurakunnan johtomiesten ja Pietarin kieltäydyttyä syömästä yhdessä ympärileikkaamattomien kanssa. Tätä edeltävässä selostuksessa Paavali kertoo siitä, miten osa seurakunnan jäsenistä olivat vaatineet ympärileikkausta leikkaamattomille. Saamansa näky-kokemuksen johdosta, Paavali, Barnabas ja Titus olivat menneet Jerusalemiin, missä Paavali mainitsee puolustaneensa Titusta. Tapaamisen päätteeksi seurakunnan pylväät jakoivat lähetystyön roolit Paavalin ja Pietarin kesken niin, että Paavalin oli määrä mennä vieraiden kansojen keskuuteen ja Pietarin puolestaan diaspora-juutalaisten keskuuteen. 
Eri aikoina osa tutkijoista ovat epäilleet sitä, että onko Jerusalemin kokousta koskaan pidetty, sillä Apostolien tekojen ja Galatalaiskirjeen kuvaukset eroavat tulkinnoissaan ja yksityiskohdissaan toisistaan. Nykyisin suurin osa kuitenkin pitää kokousta autenttisena muun muassa siksi, että Paavali viittaa Jerusalemin kokoukseen Galatalaiskirjeessään.
Karolina Šprem

Karolina Šprem (s. 25. lokakuuta 1984 Varaždin) on kroatialainen tennispelaaja, joka aloitti ammattilaisuransa vuonna 2001. Hänen korkein listasijoituksensa on ollut kaksinpelissä 17. (11. lokakuuta 2004) ja nelinpelissä 182. (8. toukokuuta 2006).
Šprem kilpaili naisten kaksin- ja nelinpelissä vuoden 2004 kesäolympialaisissa Ateenassa.
Riittiönjärvi

Riittiönjärvi on Naantalissa entisen Rymättylän kunnan alueella, Otavan saarella sijaitseva pieni 5,4 hehtaarin kokoinen järvi, jonka keskisyvyys on yksi metri. Järvi sijaitsee Rymättylän kirkonkylän lounaispuolella. Kirkonkylän ja Riittiönjärven välissä sijaitsee suurempi Kirkkojärvi, johon Riittiönjärvi laskee vetensä. Järven ympärillä on paljon maataloutta ja metsää, ja sen rannalla on muutama talo. Kumpaakin järveä hoitaa Rymättylän Kirkkojärviyhdistys ry.
Järvi on kärsinyt runsaista ravinnepitoisuuksista ja niiden seurauksen rehevöitynyt lähes umpeen. Kesäisin toistuvat leväkukinnat eivät ole houkutelleet ranta-asukkaita uimaan ja runsas vesikasvillisuus on tehnyt mahdottomaksi veneen käytön.
Hoito ja toimenpiteet.
1930-luvulla järven vedenpintaa laskettiin 70 cm, tavoitteena saada lisää viljelysmaata. Vuodesta 2002 lähtien järveä on kunnostanut Rymättylän Kirkkojärviyhdistys ry. Sen tavoitteena on poistaa kuormitus Kirkkojärveen, parantaa virkistysmahdollisuuksia ja nostaa veden laatua heikosta erinomaiseksi.
Järvellä kokeiltiin kemikaalikäsittelyä vuoden 2002 toukokuussa, mutta siinä ei onnistuttu, ja leväkukkinnot jatkuivat kesäisin. Vuonna 2003 järvestä otettiin pohjanäytteitä, jotka osoittivat pohjan olevan 70 cm paksuudelta pehmeää ja hapetonta ainesta. Talous- ja peltovesiä puhdistavat pienpuhdistamot asennettiin vuonna 2004 ja vuodesta 2006 lähtien talousvedet on johdettu viemäriverkostoon. Samana vuonna korotettiin myös alueen teitä; ruopattiin matalaa ja liettynyttä rantaa; poistettiin rantakortteikkoa, sekä imuruopattiin 70 cm kerros lietettä ja pohjan mädäntyneitä kasveja. Yhteensä imuruoppauksella järvenpohjaa poistettiin yli 22 000 kuutiometriä. Myös järven rannalla oleville pelloille rakennettiin suuret altaat ja niiden ympärille maavallit.
Vuoden 2007 kesällä järvi sai kemikaalikäsittelyn, jolla sidottiin ja saostettiin järviveden ravinteita ja muita yhdisteitä. Alumiinikloridi levitettiin veneestä tietokoneen karttaohjelman avulla tasaisesti joka puolelle järveä. Se sitoi humuksen ja muun kiintoaineen, saostaen sen liukenemattomaan muotoon järven pohjalle. Käsittelyn hyötypuoliin kuului myös roskakalakannan väheneminen. Viereisen Kirkkojärven kemikaalikäsittelyssä kuolleita kaloja kerättiin yli 15 000 kiloa. Vuoden 2006 ja 2007 toimenpiteet maksoivat 168 000 euroa, joista viisi prosenttia kului kemikaalikäsittelyyn ja loput imuruoppaukseen sekä läjitysaltaiden tekoon.
Järven pintaa on suunniteltu nostettavan 70 cm eli samalle tasolle, jolla se oli 1930-luvulla.
Koekalastukset.
Järvellä on tehty kaksi koekalastusta vuonna 2006 ja yksi vuonna 2007. 27. heinäkuuta 2006 suoritetussa koekakalastuksessa järvestä saatiin 93 kalayksilöä, joista 66 oli ruutanoita, 23 särkiä ja neljä ahvenia. Tulosten perusteella kalojen keskikoko oli varsin pieni. Käytännön toteutuksen teki Turun yliopiston biologian laitos.
Uusia kaloja Riittiönjärveen tulee ojaa pitkin Kirkkojärvestä ja sinne ojien kautta merestä. Vuonna 2005 Kirkkojärven kaloista 80 prosenttia oli ahvenia.
Vedenlaatutiedot.
Lisäksi 10.8.2006 otetussa näytteessä a-klorofylli pitoisuus oli 217 µg/l.
General Tire

The General Tire and Rubber Company on yhdysvaltalainen vuonna 1915 perustettu ajoneuvojen rengasvalmistaja. Sen on omistanut vuodesta 1987 alkaen Continental AG.
General Tire on rengasvalmistuksen ohella toiminut myös muilla toimialoilla. Radioasemia se omisti vuodesta 1940 alkaen ja vuonna 1953 se hankki omistukseensa Mutual Broadcasting Systemin, josta se luopui viisi vuotta myöhemmin. RKO Picturesin General Tire osti vuonna 1955 Howard Hughesilta 25 miljoonan dollarin kauppahinnalla. Lisäksi yrityksellä oli liiketoimintaa muun muassa puolustusväline-, kemian- ja muoviteollisuuden aloilla.
Vuonna 1984 General Tiren uudelleenorganisoinnissa sen omistajaksi tuli vastaperustettu holdingyhtiö GenCorp, ja yrityksen eri toimialat siirrettiin omiin tytäryhtiöihinsä. Rengasliiketoiminnasta vastasi General Tire, teollisuustuotannosta DiversiTech General, RKO Generalille kuului radio- ja televisiotoiminta, RKO:lle siirtyivät muun muassa RKO Hotels ja RKO Pictures ja ilmailu- ja puolustusvälinetoimialoista vastasi Aerojet General.
GenCorp teki päätöksen General Tiren myynnistä, jouduttuaan yritysvaltausyrityksen kohteeksi maaliskuussa 1987. Saman vuoden heinäkuussa GenCorp ja saksalainen Continental solmivat kaupan, joka sisälsi General Tiren koti- ja ulkomaantoiminnot. Kauppahinta oli 628 miljoonaa Yhdysvaltain dollaria ja se astui voimaan 20. lokakuuta 1987.
Live Santa Monica ’72

Live Santa Monica ’72 on David Bowien kesäkuussa 2008 julkaistu livealbumi vuoden 1972 Santa Monican konsertista. Se on vuonna 1994 julkaistun "Santa Monica '72" -bootlegin virallinen julkaisu.
Kappaleet.
Kaikki kappaleet kirjoittanut David Bowie, ellei toisin mainita.
Loni Anderson

Loni Kaye Anderson (5. elokuuta 1945 Saint Paul, Minnesota – 3. elokuuta 2025 Los Angeles, Kalifornia) oli yhdysvaltalainen näyttelijä.
Aikaisemmin teatterissa ja mainoksissa näytellyt Anderson muutti Hollywoodiin vuonna 1975, jossa hän kolme vuotta myöhemmin sai rooliin tilannekomediasarjassa "WKRP in Cincinnati". Sarja päättyi neljän esityskauden jälkeen, jonka jälkeen Anderson näytteli muun muassa televisiosarjoissa "Partners in Crime" (1984), "Easy Street" (1986), "Nurses" (1993–1994) ja "The Mullets" (2003–2004). Anderson esiintyi lukuisissa televisioelokuvissa, muun muassa Jayne Mansfieldin ja Thelma Toddin elämäkerroissa.
Yksityiselämä.
Anderson oli neljästi avioliitossa. Hänen kolmas aviomiehensä oli näyttelijä Burt Reynolds, jonka hän tapasi elokuvan "Paalupaikka Stroker" kuvauksissa. Avioliitto päättyi eroon vuonna 1994. Muut aviomiehet ovat Bruce Hasselberg (1964–1966), Ross Bickell (1973–1981) ja muusikko Bob Flick (2008–).
Vivi Munsterhjelm

Vivi Munsterhjelm (o.s. Dahlberg), Vivi Dahlberg-Munsterhjelm (1871–1950) oli suomalainen taidemaalari, joka kävi Turun piirustuskoulua vuosina 1889–1894 ja sai ainoan toukokuussa 1892 jaetun Ekmanin stipendin. Hän avioitui 1899 maalari Ali Munsterhjelmin kanssa. Avioparilla oli kaksi poikaa, Åke s. 1900 ja Erik s. 1905. Hän hoiti myöhemmin lyhytaikaisia opettajien sijaisuuksia Turun piirustuskoulussa vuosina 1908–1913.
Niagara Falls (Kanada)

Niagara Falls on 82 184 asukkaan (2006) kaupunki Ontarion provinssin eteläosassa, Kanadassa. Kaupunki sijaitsee niin sanotun Kultaisen hevosenkengän alueella, joka on tiheästi asuttua ja teollistunutta urbaania aluetta. Se sijaitsee Niagaran putousten vierellä, vastapäätä samannimistä kaupunkia Yhdysvaltain puolella.
Historia.
Ennen eurooppalaisten saapumista alueella asui irokeeseja.
Suurin osa alueen ensimmäisistä siirtolaisista olivat brittiläisille uskollisia Yhdysvaltain vapaussodassa taistelijoita, jotka saapuivat alueelle sodan päättymisen aikoihin. He pakenivat Yhdysvalloista Kanadaan, sillä he pelkäsivät joutuvansa tuomituksi ja vainotuksi taisteltuaan hävinneen osapuolen riveissä. Vuonna 1790 valmistui "Portage Road", jota pitkin oli mahdollista ohittaa Niagaran putoukset. Ensimmäinen Niagarajoen ylittävä jalankulkijoille ja rattaille tarkoitettu riippusilta avattiin liikenteellä 1848. Sen jälkeen kun rautatie Hamiltonista valmistui, siltaa peruskorjattiin ja se muutettiin kaksikerroksiseksi, raideliikenteen kulkiessa yläpuolella ja muu liikenne sen alapuolisella kannella. Peruskorjattu silta valmistui vuonna 1855. Varsinainen kaupunki sai alkunsa 1856, kun pienehköön Elginin kylään liitettiin läheisiä alueita ja kaupungin uudeksi nimeksi valittiin "Clifton". Vuonna 1881 Clifton vaihtoi nimensä nykyiseen muotoon, Niagara Falls. Niagara Fallsin kaupunki ja erillinen Niagara Fallsin kylä yhdistyivät 1904 yhdeksi kaupungiksi.
Niagaran putousten johdosta alueen turismi on kasvanut voimakkaasti, etenkin 1900-luvulla.
Uoti (sukunimi)

Uoti on suomalainen sukunimi, joka on muun muassa seuraavilla henkilöillä:
Jussi ja Kari Uotista on yhdessä käytetty nimitystä "Uotin veljekset".